
I. ЦЕЛ И ЗАДАЧИ НА ПРОГРАМАТА

Учебната програма е предназначена за специализирана подготовка на ученици от V до VII клас по музикален инструмент саксофон в училищата по изкуствата.
В учебната програма е включен материал, с овладяването на който се цели учениците да придобият основни инструментално-изпълнителски умения и навици за солово и ансамблово изпълнение на музикална литература от различни музикално-исторически епохи и жанрове. Програмата е съобразена с тяхната възраст.
Главните задачи, към които е насочена програмата са:
· Усвояване на правилна изпълнителска постановка;
· Изграждане на здрав и стабилен амбушур, правилна позиция на ръце и пръсти;
· [bookmark: _GoBack]Усвояване на основни музикално-изразни средства;
· Изучаване на разнообразни произведения по стил и характер;
· Създаване на правилни навици за самостоятелна работа;
· Опознаване на основния инструктивен и художествен репертоар;
· Развитие на музикалната памет;
· Изграждане на умения и навици при работа с корепетитор.

II. РАЗПРЕДЕЛЕНИЕ НА УЧЕБНИТЕ ЧАСОВЕ 

Учебната програма е разработена въз основа на типов учебен план за специализирана подготовка по музикално изкуство в училищата по изкуствата, който е в сила за V клас от учебната 2022-2023 г. 
Обучението по саксофон включва: 
- за V - VІ клас – 34 учебни седмици по 2 учебни часа седмично - 68 учебни часа годишно, в които се включват по 17 часа годишно за работа с корепетитор; 
- за VII клас – 36 учебни седмици по 2 учебни часа седмично - 72 учебни часа годишно, в т.ч. 18 часа годишно за работа с корепетитор. 

III. КРАТКИ МЕТОДИЧЕСКИ УКАЗАНИЯ

Целта на изложената програма е да запознае учениците с основните постановъчни проблеми, да съдейства за преодоляването им и да спомогне за създаването на правилен амбушур, пръстова и езикова техника. Програмата дава основни насоки за правилното изграждане на младите инструменталисти. Посочената за всеки клас инструктивна и художествена литература има  широк обхват и дава възможност на педагога да подхожда творчески в работата с всеки отделен ученик и да подбира материала, съобразно неговите индивидуални, психофизиологически, анатомически, музикални и интелектуални качества. Това е необходима предпоставка за постигане на цялостно и хармонично развитие на младия изпълнител. Важен момент в процеса на обучението представлява правилното съотношение между техническия и художествения репертоар. Всеки технически похват трябва да намери музикално-естетическо приложение и осмисляне в художествени произведения.
Професионалното изграждане на инструменталиста предполага усъвършенстване на техническите умения, както и развитие на музикалното мислене. Педагогът трябва да полага непрекъснато грижи за цялостното развитие на учениците с оглед индивидуалните им качества, както и да създава интерес към инструмента и занятията. Обучението по саксофон трябва да се съобразява с възрастовите особености на ученика, като е необходимо преподавателят да реагира бързо на всяка промяна, явила се в резултат на израстването на ученика.
Особено внимание трябва да се обърне на постановъчните проблеми и звукоизвличането – най-важната цел в първоначалния период на обучението и база за по-нататъшното развитие на ученика.
Правилно подбрания художествен материал е от решаващо значение за развитието на младите инструменталисти. Работата над художествените произведения трябва внимателно да се съчетава с технически материал с оглед всестранното овладяване на инструмента и създаване на правилни изпълнителски умения. Подборът на учебен материал трябва да осигури бързо и ефективно овладяване на техниката на лява и дясна ръка.
Обучението трябва да се води така, че да се избегне едностранчивото, предимно техническо развитие. Художественият материал трябва да съответства на техническото ниво на ученика и да формира у него естетически вкус.
Като развива у ученика активност и самостоятелност преподавателят трябва да се стреми да постигне укрепване на навиците за самоподготовка.
Педагогът трябва да търси и създава възможности всеки ученик да има изяви пред публика.
Настоящата програма е базова и не ограничава инициативата на преподавателя за  използването и на друг материал.
Начин на оценяване: Срочната оценка се формира от учителя, при вземане предвид на минимум две текущи оценки. Годишната оценка за установяване на изходното ниво на ученика се оформя въз основа на текущо изпитване пред комисия, определена със заповед на директора.

IV. РАЗПРЕДЕЛЕНИЕ НА МАТЕРИАЛА

V КЛАС

Основни насоки за работа и очаквани резултати за учебната година:
	  Запознаване с инструмента, всички части и правилната им експлоатация, кратко разяснение отностно транспонирането; видове саксофони. Постановка на тяло и пръсти. Амбушур – правилно тоноизвличане. Основни съвети за изграждане на навици за самостоятелната подготовка.

Минимум материал за учебната година:
1. Гама До Мажор и Ла минор. Тоническо тризвучие, доминантов и умален септакорд с  обръщение.
2.  Работа за овладяване щрихите легато, тенуто и стакато.
3. Овладяване на първа и втора октава.
4. Етюди и технически упражнения: Лени Нихаус, Джейми     Аеберсолд, Джон О‘Нийл, Димитър Симеонов.
5. Известни западноевропейски фолклорни мелодии, адаптации от Моцарт, Бетовен и др. Пиеси от Джеймс Пиърпонт, Джейми Аеберсолд, Лени Нихаус, Светозар Русинов, Димитър Симеонов и др.

 Методически пособия:
· Lenny Niehaus - Etudes
· Начална школа по саксофон – Димитър Симеонов
· Начална школа – Светозар Русинов
· Deville – Universal saxophone method
· Methode complete de saxophone – Cokken
· The Jazz method for saxophone – John O’Neill

Текущо изпитване за установяване на изходното ниво на учениците: 
1. Гама До Мажор и паралелна минорна, с тризвучия, доминантово и умалено четиризвучие с обръщения.
2. Един етюд.
3. Пиеса по избор.


VI КЛАС

Основни насоки за работа и очаквани резултати за учебната година
Стабилизирането на амбушура дава основа за по-качествен звук, както и за увеличаване на издръжливостта. Включване на ежедневни тонови упражнения. Продължаване на усъвършенстването на различните видове щрихи – легато, тенуто и стакато. Участия пред публика.

Минимум материал за учебната година:
1. Гами без и с 1 знак, трузвучия и четиризвучия, с арпежи.
2. Увеличаване регистъра в целия обем на саксофона.
3. Въвеждане в използването на украшения, трилери. Подход към вибратото.
4. Етюди и технически упражнения: Анди Хемптън, Лени Нихаус, Джон О‘Нийл. 
5. Пиеси: Стивън Колинс Фостър, Лени Нихаус, Чарли Паркър, адаптации от класически мелодии на Росини, Бетовен, Офенбах и др.

Методически пособия:
· Lenny Niehaus - Etudes
· The Jazz Method for saxophone – John O’Neill
· Gustav Bumcke – Etuden
· Joseph Viola – Berklee Press
· Школа по саксофон – Димитър Симеонов 

Текущо изпитване за установяване на изходното ниво на учениците: 
1. Гами – до 1 знак, в легато, с обръщения.
2. Два етюда – класически и джазов.
3. Една  класическа пиеса с акомпанимент.
 
VII КЛАС

I. Основни насоки за работа и очаквани резултати за учебната година
Затвърждаване и усъвършенстване на амбушура с внимание към качеството на тона. Основни насоки за правилна интонация. Развиване на техниката и увеличаване на издръжливостта при свирене. Структуриране на репетиционния процес.

II. Минимум материал за учебната година:
1. 	Усвояване на всички мажорни и минорни гами до 2 знака, тоническо тризвучие, 	доминантов и  умален септакорд с обръщение в легато и стакато.
2. 	Основни упражнения за обертонове.
3. 	Работа върху различни жанрови пиеси, основни блус схеми.
4. 	Етюди и технически упражнения: Хиацинт Клозе, Лени Нихаус, Оливер Нелсон.
5. 	Обработки на Бизе, Моцарт, Рамо, Шуберт и др.
6. 	Пиеси от Ник Хоумс, Лени Нихаус, Светозар Русинов, Уилям Кристофър Хенди, 	Джордж Гершуин, адаптирани фолклорни мелодии и др.

III. Методически пособия:
· Lenny Niehaus - Etudes
· Joseph Viola – Berklee Press
· Светозар Русинов – Школа по саксофон
· Jean-Marc Allerme – Jazz Attitude
· Oliver Nelson – Patterns for saxophone

IV. Текущо изпитване за установяване на изходното ниво на учениците: 
1. Гами – мажорна и минорна до 2 знака, тоническо тризвучие, доминантов и умален 	септакорд по избор на комисията.
2. Два етюда с различен характер.
3. Две пиеси от различни жанрове.






